Vrou 3 keer verkrag op Goeie Vrydag | Netwerk24
Vrou 3 keer verkrag op Goeie Vrydag
Drie keer verkrag op Goeie Vrydag.
Toe die son op Goeie Vrydag sak, het 'n 29-jarige vrou van Laaiplek staan en duim gooi by die St. Helenabaai-kruising.
Niksvermoedend het sy staan en wag vir 'n saamrygeleentheid om by haar suster op Vredenburg te gaan kuier.
'n Nagmerrie-ervaring het egter gewag.
Kapt. Johan Horn van die Weskus se seksuele misdaad-afdeling sê die vrou onthou dat 'n man in 'n groen motor haar opgelaai het. Die vrou sê sy ken nie die man nie, maar sy gesig het vir haar bekend gelyk.
Volgens haar verklaring aan die polisie het die man haar nie na haar bestemming geneem nie, maar na 'n veld tussen die treinspoor en Laerskool Masiphathisane by George Kerridge in Vredenburg. Daar het hy haar twee keer verkrag en gevlug. Sy het na die naaste pad gekruip. Hiér het 'n tweede man voorgegee dat hy haar wil help, maar dié het haar ook toe vir 'n derde keer verkrag.
Die ryloper sê sy het uiteindelik in die vroeë oggendure hulp gekry by 'n konstruksiemaatskappy se sekerheidskantoor daar naby. Die nagwag het die polisie gebel.
Die vrou ontvang tans berading en is reeds uit die Vredenburg Provinsiale Hospitaal ontslaan.
Horn sê niemand is nog met betrekking tot die verkragtings in hegtenis geneem nie. Die polisie vra dat ooggetuies of mense met inligting dringend na vore kom. Bel die seksuele misdaad-afdeling by 022 714 8325.